PRIJEDLOG ZAKONA O IZMJENI ZAKONA O JAVNOM BILJEŽNIŠTVU, S KONAČNIM PRIJEDLOGOM ZAKONA

# PRIJEDLOG ZAKONA O IZMJENI ZAKONA O JAVNOM BILJEŽNIŠTVU

## I. USTAVNA OSNOVA DONOŠENJA ZAKONA

Ustavna osnova za donošenje Zakona o izmjeni Zakona o javnom bilježništvu sadržana je u odredbama članka 2. stavka 4. podstavka 1. Ustava Republike Hrvatske („Narodne novine“, broj 85/10 – pročišćeni tekst i 5/14 – Odluka Ustavnog suda Republike Hrvatske).

## II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI

Zakon o javnom bilježništvu („Narodne novine“, broj 78/93, 29/94, 16/07 i 75/09) uređuje ustrojstvo, ovlasti i način rada javnog bilježništva kao javne službe. Uvjeti za imenovanje javnih bilježnika propisani su u članku 13. Zakona o javnom bilježništvu, a jedan od uvjeta je državljanstvo Republike Hrvatske. S obzirom da je u članku 49. Ugovora o funkcioniranju Europske unije (dalje u tekstu: UFEU) propisana zabrana ograničavanja slobode poslovnog nastana državljana jedne države članice na državnom području druge države članice, potrebno je odredbe članka 13. stavka 1. točke 1. Zakona o javnom bilježništvu uskladiti s odredbom članka 49. UFEU.

## III. OCJENA I IZVORI POTREBNIH SREDSTAVA ZA PROVOĐENJE ZAKONA

Provedba predloženog Zakona ne iziskuje osiguranje dodatnih sredstava u državnom proračunu Republike Hrvatske.

## IV. PRIJEDLOG ZA DONOŠENJE ZAKONA PO HITNOM POSTUPKU

Trenutne važeće odredbe članka 13. stavka 1. točke 1. Zakona o javnom bilježništvu neusklađene su sa člankom 49. UFEU kao primarnim izvorom prava Europske unije, u odnosu na koji nacionalna zakonodavstva država članica moraju biti usklađena u trenutku pristupanja Europskoj uniji (u odnosu na Republiku Hrvatsku to je 1. srpnja 2013.), te se stoga, sukladno članku 204. Poslovnika Hrvatskog sabora („Narodne novine“, broj 81/13), ukazuje nužnim donošenje ovog Zakona po hitnom postupku.

# KONAČNI PRIJEDLOG ZAKONA O IZMJENI ZAKONA O JAVNOM BILJEŽNIŠTVU

## Članak 1.

U Zakonu o javnom bilježništvu („Narodne novine“, broj 78/93, 29/94, 16/07 i 75/09) u članku 13. stavku 1. točka 1. mijenja se i glasi:

„1. koja je državljanin Republike Hrvatske ili druge države članice Europske unije, države ugovornice Ugovora o Europskom gospodarskom prostoru i Švicarske Konfederacije.“.

## Članak 2.

Ovaj Zakon objavit će se u „Narodnim novinama“, a stupa na snagu 1. siječnja 2017.

# O B R A Z L O Ž E N J E

## Članak 1.

Ovim člankom se usklađuje članak 13. stavak 1. točka 1. Zakona o javnom bilježništvu s člankom 49. Ugovora o funkcioniranju Europske unije, koji propisuje zabranu ograničavanja slobode poslovnog nastana državljana jedne države članice na državnom području druge države članice, na način da se kao jedan od uvjeta za imenovanje javnih bilježnika u Republici Hrvatskoj ravnopravno propisuje državljanstvo Republike Hrvatske, države članice Europske unije, države ugovornice Ugovora o Europskom gospodarskom prostoru i Švicarske Konfederacije.

## Članak 2.

Ovim člankom propisuje se objava i stupanje na snagu ovog Zakona.

# TEKST ODREDBE VAŽEĆEG ZAKONA KOJA SE MIJENJA

## Članak 13.

(1) Za javnog bilježnika može biti imenovana osoba:

1. koja je državljanin Republike Hrvatske,

2. koja ima poslovnu sposobnost i ispunjava opće zdravstvene uvjete za obavljanje sudačke službe,

3. koja je u Republici Hrvatskoj diplomirala pravni fakultet ili koja je nostrificirala svoju diplomu o završenom pravnom fakultetu izvan Republike Hrvatske,

4. koja je položila pravosudni i javnobilježnički ispit,

5. koja ima nakon položenoga pravosudnoga ispita najmanje pet godina radnog staža na pravnim poslovima,

6. koja je dostojna javnog povjerenja za obavljanje javnobilježničkog poziva,

7. koja se obvezala da će, ako bude imenovana za javnog bilježnika, napustiti drugu naplatnu službu ili kakvo drugo naplatno zaposlenje, ili članstvo u tijelu pravne osobe koja obavlja kakvu gospodarsku djelatnost,

8. koja aktivno vlada hrvatskim jezikom i drugim jezikom koji je službeni na području na kojemu treba obavljati javnobilježničku službu,

9. koja je dala izjavu da će, ako bude imenovana za javnog bilježnika, osigurati opremu i prostorije koje su prema kriterijima što ih je utvrdilo Ministarstvo, potrebni i primjereni za obavljanje javnobilježničke službe.

(2) Smatrat će se da ne ispunjava uvjet iz stavka 1. točke 6. ovoga članka osoba:

- protiv koje je pokrenut kazneni postupak,.

- koja je osuđena zbog kaznenog djela iz koristoljublja ili zbog kaznenog djela koje se goni po službenoj dužnosti, sve dok traju pravne posljedice osude,

- koja je odlukom disciplinskog tijela lišena zvanja suca, državnog službenika, javnog bilježnika, javnobilježničkog prisjednika ili odvjetnika, dok ne prođu tri godine od dana lišenja zvanja,

- na temelju ponašanja koje je moguće opravdano zaključiti da neće pošteno i savjesno obavljati javnobilježničku službu,

- koja je prezadužena,

- koja se nalazi pod stečajem ili je glavnim dioničarom ili glavnim nositeljem osnivačkih prava pravne osobe koja je pod stečajem.